Document ID: 32012R0529

NARIADENIE EURÓPSKEHO PARLAMENTU A RADY (EÚ) č. 529/2012
z 13. júna 2012,
ktorým sa zrušuje nariadenie Rady (ES) č. 1342/2007 o spravovaní určitých obmedzení dovozu určitých výrobkov z ocele z Ruskej federácie
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 207,
so zreteľom na návrh Európskej komisie,
po postúpení návrhu legislatívneho aktu národným parlamentom,
konajúc v súlade s riadnym legislatívnym postupom (1),
keďže:
(1)
Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej (2) (ďalej len „DPS“), nadobudla platnosť 1. decembra 1997.
(2)
V článku 21 ods. 1 DPS sa stanovuje, že obchod s určitými výrobkami z ocele sa riadi hlavou III DPS s výnimkou jej článku 15 a ustanoveniami dohody o množstvových opatreniach.
(3)
Európske spoločenstvo a vláda Ruskej federácie uzavreli 26. októbra 2007 takúto dohodu o obchode s určitými výrobkami z ocele (3) (ďalej len „dohoda“).
(4)
S cieľom vykonať dohodu Rada prijala 22. októbra 2007 nariadenie (ES) č. 1342/2007 (4).
(5)
V dohode sa stanovuje, že v prípade, že Ruská federácia pristúpi k Svetovej obchodnej organizácii pred uplynutím platnosti dohody, platnosť dohody sa ukončí a následne sa ku dňu pristúpenia zrušia množstvové limity.
(6)
Odo dňa, ku ktorému Ruská federácia pristúpi k Svetovej obchodnej organizácii, nebude viac potrebné nariadenie na vykonávanie dohody. Nariadenie (ES) č. 1342/2007 by sa preto malo zrušiť s účinnosťou od uvedeného dátumu,
PRIJALI TOTO NARIADENIE:
Článok 1
Nariadenie (ES) č. 1342/2007 sa týmto zrušuje.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa odo dňa pristúpenia Ruskej federácie k Svetovej obchodnej organizácii. V tejto súvislosti Komisia uverejní oznámenie v Úradnom vestníku Európskej únie, kde uvedie tento dátum.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 13. júna 2012

Labels: 1
13
3
18
15